CELEX: 32020R1693
Language: et
Date: 2020-11-11 00:00:00
Title: Euroopa Parlamendi ja nõukogu määrus (EL) 2020/1693, 11. november 2020, millega muudetakse mahepõllumajanduslikku tootmist ja mahepõllumajandustoodete märgistamist käsitlevat määrust (EL) 2018/848 selle kohaldamistähtpäeva ja teatavate muude kõnealuses määruses osutatud kuupäevade osas (EMPs kohaldatav tekst)

13.11.2020   
               
               
                  ET
               
               
                  Euroopa Liidu Teataja
               
               
                  L 381/1
               
            
         EUROOPA PARLAMENDI JA NÕUKOGU MÄÄRUS (EL) 2020/1693,
         11. november 2020,
         millega muudetakse mahepõllumajanduslikku tootmist ja mahepõllumajandustoodete märgistamist käsitlevat määrust (EL) 2018/848 selle kohaldamistähtpäeva ja teatavate muude kõnealuses määruses osutatud kuupäevade osas
         (EMPs kohaldatav tekst)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 43 lõiget 2,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         pärast konsulteerimist Euroopa Majandus- ja Sotsiaalkomiteega,
         toimides seadusandliku tavamenetluse kohaselt (1)
         
         ning arvestades järgmist:
         
                     (1)
                  
                  
                     Euroopa Parlamendi ja nõukogu määrusega (EL) 2018/848, (2) mis jõustus 17. juunil 2018, on kehtestatud mahepõllumajanduslikku tootmist käsitlev uus õigusraamistik. Selleks et tagada sujuv üleminek vanalt õigusraamistikult uuele, on kõnealuses määruses määratud kohaldamistähtpäevaks 1. jaanuar 2021.
                  
               
                     (2)
                  
                  
                     30. jaanuaril 2020 kuulutas Maailma Terviseorganisatsioon COVID-19 puhangu rahvusvahelise tähtsusega rahvatervisealaseks hädaolukorraks ja 11. märtsil 2020 pandeemiaks. COVID-19 pandeemia on kaasa toonud erakorralised asjaolud, mis nõuavad mahepõllumajandussektorilt märkimisväärseid jõupingutusi, mida ei olnud võimalik määruse (EL) 2018/848 vastuvõtmise ajal mõistlikult ette näha.
                  
               
                     (3)
                  
                  
                     COVID-19 pandeemia ja sellega seotud rahvatervise kriis on liikmesriikide jaoks enneolematu väljakutse ja suur koormus mahepõllumajandusettevõtjate (edaspidi „ettevõtjad“) jaoks. Ettevõtjad keskenduvad seepärast oma jõupingutustes mahepõllumajandusliku tootmise ja kaubavoogude säilitamisele ega saa samal ajal valmistuda määruse (EL) 2018/848 kohase uue õigusraamistiku kohaldamiseks. Seega on väga tõenäoline, et liikmesriigid ja ettevõtjad ei suuda tagada kõnealuse määruse nõuetekohast rakendamist ja kohaldamist alates 1. jaanuarist 2021, nagu algselt ette nähti.
                  
               
                     (4)
                  
                  
                     Selleks et tagada mahepõllumajandussektori sujuv toimimine ja õiguskindlus ning et vältida võimalikke turuhäireid, on vaja edasi lükata määruse (EL) 2018/848 kohaldamise tähtpäev ja teatavad muud kõnealuses määruses osutatud tähtpäevad, mis tulenevad kohaldamistähtpäevast.
                  
               
                     (5)
                  
                  
                     Võttes arvesse COVID-19 pandeemia ulatust, sellega seotud rahvatervise kriisi ja selle epidemioloogilist arengut ning täiendavaid ressursse, mida vajavad liikmesriigid ja ettevõtjad, on asjakohane määruse (EL) 2018/848 kohaldamise tähtpäev ühe aasta võrra edasi lükata.
                  
               
                     (6)
                  
                  
                     Eelkõige tuleneb otseselt määruse (EL) 2018/848 kohaldamise tähtpäevast mitu tähtpäeva, mis on seotud eranditega, aruannetega või komisjonile erandite lõpetamiseks või pikendamiseks antud volitustega. Seega on samuti asjakohane lükata sellised tähtpäevad edasi ühe aasta võrra. Vastavate tähtpäevade määramisel võeti arvesse aega, mis ettevõtjatel kulub erandite lõppemisega kohanemiseks või selleks, et liikmesriigid ja komisjon saaksid koguda piisavalt teavet eranditega hõlmatud teatavate sisendite kättesaadavuse kohta, või selleks, et komisjon saaks esitada Euroopa Parlamendile ja nõukogule aruande ning koostada seadusandliku ettepaneku või delegeeritud õigusaktid.
                  
               
                     (7)
                  
                  
                     COVID-19 pandeemia ja sellega seotud rahvatervise kriis on ka kolmandate riikide jaoks enneolematu väljakutse ja suur koormus kolmandates riikides asuvate ettevõtjate jaoks. Sellest tulenevalt on nõukogu määruse (EÜ) nr 834/2007 (3) artikli 33 lõike 2 alusel võrdväärseks tunnistatud kolmandate riikide puhul asjakohane pikendada nende tunnustuse kehtivuse tähtaega ühe aasta võrra kuni 31. detsembrini 2026, et sellistel kolmandatel riikidel oleks piisavalt aega oma staatust muuta, kas sõlmides Euroopa Liiduga kaubandusleping või järgides täielikult määrust (EL) 2018/848, ilma et tekiksid tarbetud häired mahepõllumajanduslike toodetega kauplemisel.
                  
               
                     (8)
                  
                  
                     Samuti tuleks pikendada määruse (EÜ) nr 834/2007 artikli 33 lõike 3 alusel kolmandate riikide kontrolliasutustele ja kontrollorganitele antud tunnustuse kehtivuse tähtaega ühe aasta võrra kuni 31. detsembrini 2024, et anda nendele kontrolliasutustele ja kontrollorganitele ning nende sertifitseeritud ettevõtjatele kolmandates riikides piisavalt aega saada üle COVID-19 pandeemia mõjust ja valmistuda määrusega (EL) 2018/848 kehtestatud uueks õigusraamistikuks.
                  
               
                     (9)
                  
                  
                     Kuna käesoleva määruse eesmärki, nimelt mahepõllumajandussektori tõrgeteta toimimise tagamist, õiguskindluse tagamist ja COVID-19 pandeemiast põhjustatud erakorralistest asjaoludest tingitud võimalike turuhäirete vältimist ei suuda liikmesriigid piisavalt saavutada, küll aga saab neid meetme mõju tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärkide saavutamiseks vajalikust kaugemale.
                  
               
                     (10)
                  
                  
                     Võttes arvesse COVID-19 pandeemiat, mis on mahepõllumajanduslikus tootmises andnud põhjust erakorralisteks asjaoludeks, mis nõuavad viivitamatut tegutsemist, on asjakohane teha erand kaheksa nädala pikkusest tähtajast, millele on osutatud ELi lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4.
                  
               
                     (11)
                  
                  
                     Arvestades tungivat vajadust viivitamata tagada mahepõllumajandussektorile praeguses olukorras õiguskindlus, peaks käesolev määrus selle kiireloomulisuse tõttu jõustuma järgmisel päeval pärast selle avaldamist Euroopa Liidu Teatajas,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EL) 2018/848 muudetakse järgmiselt.
            
                        1)
                     
                     
                        Artikli 29 lõikes 4 asendatakse kuupäev „31. detsembriks 2024“ kuupäevaga „31. detsembriks 2025“.
                     
                  
                        2)
                     
                     
                        Artikli 48 lõike 1 teises lõigus asendatakse kuupäev „31. detsembril 2025“ kuupäevaga „31. detsembril 2026“.
                     
                  
                        3)
                     
                     
                        Artiklis 49 asendatakse kuupäev „31. detsembriks 2021“ kuupäevaga „31. detsembriks 2022“.
                     
                  
                        4)
                     
                     
                        Artiklit 53 muudetakse järgmiselt:
                        
                                    a)
                                 
                                 
                                    lõikes 1 asendatakse kuupäev „31. detsembril 2035“ kuupäevaga „31. detsembril 2036“;
                                 
                              
                                    b)
                                 
                                 
                                    lõiget 2 muudetakse järgmiselt:
                                    
                                                i)
                                             
                                             
                                                sissejuhatavas osas asendatakse kuupäev „1. jaanuarist 2028“ kuupäevaga „1. jaanuarist 2029“;
                                             
                                          
                                                ii)
                                             
                                             
                                                punktis a asendatakse kuupäev „31. detsember 2035“ kuupäevaga „31. detsember 2036“;
                                             
                                          
                              
                                    c)
                                 
                                 
                                    lõikes 3 asendatakse kuupäev „1. jaanuarist 2026“ kuupäevaga „1. jaanuarist 2027“;
                                 
                              
                                    d)
                                 
                                 
                                    lõikes 4 asendatakse kuupäev „1. jaanuarist 2025“ kuupäevaga „1. jaanuarist 2026“ ja kuupäev „31. detsember 2025“ asendatakse kuupäevaga „31. detsember 2026“;
                                 
                              
                                    e)
                                 
                                 
                                    lõike 7 esimese lõigu sissejuhatavas osas asendatakse kuupäev „31. detsembriks 2025“ kuupäevaga „31. detsembriks 2026“.
                                 
                              
                  
                        5)
                     
                     
                        Artikli 57 lõikes 1 asendatakse kuupäev „31. detsembril 2023“ kuupäevaga „31. detsembril 2024“.
                     
                  
                        6)
                     
                     
                        Artiklis 60 asendatakse kuupäev „1. jaanuari 2021“ kuupäevaga „1. jaanuari 2022“.
                     
                  
                        7)
                     
                     
                        Artikli 61 teine lõik asendatakse järgmisega:
                        „Seda kohaldatakse alates 1. jaanuarist 2022“.
                     
                  
                        8)
                     
                     
                        II lisa muudetakse järgmiselt.
                        
                                    a)
                                 
                                 
                                    I osa punkti 1.5 muudetakse järgmiselt:
                                    
                                                i)
                                             
                                             
                                                teises lõigus asendatakse kuupäev „31. detsembril 2030“ kuupäevaga „31. detsembril 2031“;
                                             
                                          
                                                ii)
                                             
                                             
                                                kolmandas lõigus asendatakse kuupäev „31. detsembriks 2025“ kuupäevaga „31. detsembriks 2026“.
                                             
                                          
                              
                                    b)
                                 
                                 
                                    II osa muudetakse järgmiselt:
                                    
                                                i)
                                             
                                             
                                                punkti 1.9.1.1 alapunktis a asendatakse kuupäev „1. jaanuarist 2023“ kuupäevaga „1. jaanuarist 2024“;
                                             
                                          
                                                ii)
                                             
                                             
                                                punkti 1.9.2.1 alapunktis a asendatakse kuupäev „1. jaanuarist 2023“ kuupäevaga „1. jaanuarist 2024“;
                                             
                                          
                                                iii)
                                             
                                             
                                                punkti 1.9.3.1 alapunkti c sissejuhatavas osas asendatakse kuupäev „31. detsembrini 2025“ kuupäevaga „31. detsembrini 2026“;
                                             
                                          
                                                iv)
                                             
                                             
                                                punkti 1.9.4.2 alapunkti c sissejuhatavas osas asendatakse „31. detsembrini 2025“ kuupäevaga „31. detsembrini 2026“.
                                             
                                          
                              
                                    c)
                                 
                                 
                                    III osas asendatakse punkti 3.1.2.1 teise lõigu kuupäev „1. jaanuariks 2021“ kuupäevaga „1. jaanuariks 2022“.
                                 
                              
                                    d)
                                 
                                 
                                    VII osas asendatakse punktis 1.1 kuupäev „31. detsembrini 2023“ kuupäevaga „31. detsembrini 2024“.
                                 
                              
                  
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 11. november 2020
            
               
                  Euroopa Parlamendi nimel
               
               
                  president
               
               D. M. SASSOLI
            
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  Euroopa Parlamendi 8. oktoobri 2020. aasta seisukoht (Euroopa Liidu Teatajas seni avaldamata) ja nõukogu 19. oktoobri 2020. aasta otsus.
         
            (2)  Euroopa Parlamendi ja nõukogu 30. mai 2018. aasta määrus (EL) 2018/848, mis käsitleb mahepõllumajanduslikku tootmist ja mahepõllumajanduslike toodete märgistamist ning millega tunnistatakse kehtetuks nõukogu määrus (EÜ) nr 834/2007 (ELT L 150, 14.6.2018, lk 1).
         
            (3)  Nõukogu 28. juuni 2007 määrus (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta (ELT L 189, 20.7.2007, lk 1).